**Bygningskultur Foreningen i Lyngby-Taarbæk**

Kongens Lyngby den 2. juni 2020

**Udtalelse om Omlægning af Lundtoftegårdsvej og fældning af 50-60 år gamle egetræer.**

Bygningskultur Foreningen takker for, at man ved Byplanudvalgets mellemkomst har fået mulighed for at kommentere det ikke offentliggjorte projekt til omlægning af Lundtoftegårdsvej.

Projektet går hårdt ud over Lundtoftegårdsvejs vestside, idet man tilsyneladende ikke har taget højde for vejudvidelse, da man solgte grundende øst for vejen.

Af forvaltningens vejprojektforslag fra 2019 fremgår det, at på en strækning af ca. 200 meter umiddelbart nord for Anker Engelundsvej, lægger man vejforløbet ind på DTU´s grund, uheldigvis lige netop i randskoven hvor en stor del af de fineste egetræer gror.

Da DTU blev planlagt i 1960-erne, havde arkitekterne og landskabsarkitekterne en vision om en campus i et stort grønt landskab med mange træer og med en randskov af egetræer omkring. Denne randskov, der rummer en landskabelig sti/løbevej er en del af den ånd, som DTU vil passe på og værne om, og den udgør en del af Universitetets biodiversitet.

For at kunne afvikle den trafik som forvaltningen fremover forventer på Lundtoftegårdsvej, er der regnet med en meget bred midterrabat på 5,6 meter, som man kan gøre indhug i til venstresvingsbaner i begge retninger.

På den omtalte strækning udgør midterrabatten 5,85 meter af vejudlægget på 24,65 meter.

BKF foreslår at man sparer ca. 3 -4 meter i profilet på den omtalte strækning, så vejen vil kunne holdes udenfor DTU´s randskov og træerne skånes.

BKF foreslår at man lytter til Naturfredningsforeningens forslag ( DGO den 27. maj 2020) om at spare 1 meter i alt på fortove og cykelstier. Fortov 1.75 meter, cykelsti i begge retninger på hver 2,25 meter. Samtidig sparer man halvdelen af midterrabatten på strækningen lige nord for Anker Engelundsvej. Enten midterrabatten eller siderabatten som Lundtofte Borgerforening foreslår.

Det er af væsentlig større betydning for vejens charme og synsindtryk at bevare de 50-60 år gamle og dog stadig unge egetræer, end på den pågældende strækning at plante nye vejtræer i en forholdsvis smal rabat, der ikke flugter i vejens længderetning.

Et andet emne som BKF gerne vil pege på er placering af ”al nødvendig ledningsvæsen i forbindelse med letbanen”. Kommunen har i skitseforslaget fra 2016 projekteret med at det placeres i vestsiden af vejen.

Af hensyn til egetræernes rødder vil BKF meget henstille, at ledninger føres i østsiden af vejen, så det nødvendige dybe gravearbejde ikke ødelægger egetræernes rødder.

BKF håber at kommunen - forvaltning og kommunalbestyrelse - er så fleksible i deres tænke – og handlemåde, at de på trods af at projektet først nu på et meget fremskredent tidspunkt er kommet i borgernes og politikernes søgelys, vil lytte og gøre alt hvad de kan for at rette op på projektet.

Med venlig hilsen

Bente Kjøller

Formand